

**המכללה לביטחון לאומי**

מחזור מ"ו 2019 - 2018

**מפקדת המכללות 871**

**המכללה לביטחון לאומי  
  
25 בפברואר 2019**

שלום רב,

אני מודה לך מאוד, על שנעתרת להצטרף לצוות המנחים שלנו לכתיבת העבודה השנתית.

במסגרת שנת הלימודים במכללה לביטחון לאומי, וכחלק מתוכנית הלימודים לתואר שני באוניברסיטת חיפה, נדרשים התלמידים לכתוב עבודת מחקר. עבודת המחקר השנתית היא אחת מפסגות הלמידה בשנת הלימודים. מטרתה להביא לידי ביטוי את הידע ואת התובנות שרכש התלמיד בתפקידיו ובמסגרת ניסיונו המקצועי כבכיר בשירות הציבורי במדינת ישראל. זאת, לצד ידע ומיומנויות אקדמיות מקובלות.

להלן מספר פרטים נוספים אודות תהליך כתיבת העבודה והדרישות האקדמיות הנלוות.

העבודה השנתית נכתבת במהלך שנת הלימודים, לאחר אישור הצעת המחקר של התלמיד על ידי מפקד המכללות במסגרת ועדה פנימית, שנוכחים בה מדריכי הצוותים ופרופסור גבי בן-דור מטעם אוניברסיטת חיפה. הוועדה מקפידה על אישור הצעות מעמיקות, בעלות ערך מחקרי בתחום הביטחון הלאומי.

העבודה מוגדרת כעבודת סמינר מורחבת לתואר השני, הן בהיקפה (בין שישים לשמונים עמודים לערך) והן במורכבותה. **ציון העבודה מהווה 20% מהציון הסופי לתואר השני**. הנחיית התלמידים נעשית על פי סטנדרטים אקדמיים מקובלים. **יש לזכור, שאף שהעבודה מוגדרת כעבודת גמר לתואר השני היא איננה שקולת תזה משום בחינה שהיא.**

הדף המצורף מגדיר את הקריטריונים, אליהם מתבקשים המנחים להתייחס כחלק מההערכה וממתן הציון הסופי.

**על החניכים להגיש את עבודתם עד לתאריך 7 במאי, 2019.** את ציון העבודה בצירוף חוות דעתך **יש להעביר על גבי הטופס המצורף עד לתאריך 13 ביוני, 2019,** לידי סא"ל מתן אור בדוא"ל OrMatan@mail.gov.il. זאת, כדי שהאוניברסיטה תוכל להשלים את הטיפול האדמיניסטרטיבי הכרוך במתן תעודות תואר שני. לאחר השלמת התהליך יקבלו המנחים שכר צנוע מאוניברסיטת חיפה בתודה על הליווי והתמיכה.

אני מודה לך שוב על הסכמתך ליטול חלק בהנחיית חניכי המכללה לביטחון לאומי.

בברכה,

אל"ם יוני סיידה- מרום

המדריך הראשי

המכללה לביטחון לאומי

**קריטריונים להערכת עבודה שנתית במכללה לביטחון לאומי**

|  |  |  |
| --- | --- | --- |
| **קריטריון** | **פירוט** | **ציון** |
| ***היצג לוגי 40%*** | * הצגת שאלת מחקר בנוגע לסוגיה הנדונה בצורה ברורה ומדויקת. * קשר בין מטרת המחקר להנחות היסוד ותיאור התופעה. * **יכולת ניתוח.** * מסקנות וסיכום העבודה לאור שאלת המחקר וגוף העבודה. * רלבנטיות המסקנות וההמלצות. | 100 |
| ***היבט תיאורטי 20%*** | * שימוש עשיר ומגוון במקורות. * בקיאות בחומר והיכרות עם מחקרים נוספים ומקבילים לנושא העבודה. * אינטגרציה בין מקורות, שמירה על כללי הציטוט. | 100 |
| ***חידוש ותרומה 30%*** | * חידוש ביצירת/קיבוץ ידע ותרומה הגותית ו/או מעשית לביטחון הלאומי. | 100 |
| ***תקינות לשונית 10%*** | * כתיבה רהוטה: ניסוחים ברורים, עברית אנגלית תקינה. * ארגון ומבנה העבודה: חלוקה נכונה לפסקות, קישוריות לשונית ורעיונית. | 100 |

**הערכה כללית:**

עבודתו של בריגדיר ראג'ו באיג'אל, "משבר הרוהינגה במיאנמאר והשפעתו על הבטחון הלאומי של הודו", נכתבה בהנחייתי במהלך החודשים האחרונים. מר באיג'אל כתב עבודה מקיפה ביותר, נרחבת וקולחת, וגילה בקיאות מרשימה מאד בנושא מחקרו. הנושא בו בחר הוא בעל חשיבות מובנת מאליה, הן בהקשר האקטואלי, הן באשר למימד האוניברסלי של בחינת ההתנהלות השלטונית של ממשלת וצבא מיאנמר (בורמה לשעבר), אליה הופנתה אצבע מאשימה בידי הקהיליה הבין לאומית, תוך אזכור של מונחים כגון "ג'נוסייד" באשר לרדיפת בני הרוהינגה. המחבר סיפק תיאור מצוין של פרשה זו, אך חשיבותה של עבודתו נמצאת באופן בו סקר את המשמעויות שלה בהקשר למדיניות הבטחון הלאומי של הודו ושל בנגלה-דש, תוך שהשווה את הנעשה במלחמת האזרחים בסוריה ואת הטיפול בבעיית הפליטים במקרה זה למקרה הנידון במחקרו.

מעבר לסקירת הנושאים האלה, המחבר כלל בסופה של עבודת המחקר פרק ובו המלצות לטיפול במשבר הרוהינגה, בעיקר מהזווית הבטחונית-צבאית הודית, אך גם בהקשרים יותר אוניברסליים. אין ספק כי מדובר בעבודה ראויה ביותר, מקיפה, אקטואלית וחשובה. בנוסף, סגנון הכתיבה מצוין והעבודה קולחת ומרתקת לקריאה. נהניתי לקרוא את עבודתו של בריגדיר באיג'אל ולא נותר לי אלא להמליץ עליה בחום רב.

בברכה,

**ד"ר אייזיק לובלסקי,**

**המחלקה למדע המדינה,**

**האוניברסיטה הפתוחה, רעננה.**